Mapaꞌlí 'ma suwaba katewárami níili mapu ramujé simasa rueli alé Italia anéliachi kawírali,
Páulo aꞌlí wel auché jaré ralámuli moꞌárami si ꞌma wel waꞌlúala kapitani Julio rewéami ꞌyua julárami níili mapu biléana waná kayáami sontarsi nuléami níili wel waꞌlúala silíami Augusto rewéami níwala.
Aꞌlí echiriká ramujé ko ꞌma bilé bárkochi jímali mapu alé Aramitio anéliachi nirúami níili,
aꞌlí wel barko ko ꞌma umulí maꞌchínima rueli mapu alé bochuí waꞌlú baꞌwírali suweki simírami níili alé Asia anéliachi kawírali.
Aꞌlí ayénachigó ramujé ꞌyua asali wel rejoi Aristarko rewéami alé Tesalónika anéliachi bijtéami mapu alé Maseronia anéliachi kawirúami níili.
Aꞌlí ꞌma beꞌalínala raweko ramujé ꞌma sébali alé waꞌlú baꞌwírali suwé Sironi anéliachi.
Aꞌlí wel kapitani Julio rewéami ko ne ꞌwe aꞌlá niraga eꞌneli wel Páulo aꞌlí risensia ꞌyali mapuriká simea wel ralámuli machiwami iꞌnemia alé Sironi anéliachi eperéami.
Aꞌlí ayénachigó najkíwali mapu wel aboni ne aꞌlá kuꞌírima wel Páulo mapuyiri néwaléli jiti.
Mapaꞌlí ramujé simíbali alé Sironi anéliachi iyena si,
ramujé ko simíbali ne bajcháami nirá mapu wel eká ku kuwana nirá ekali,
aꞌlí ramujé ko ketasi omérali ne bajcháami nirá simiba,
echaꞌliko ramujé simárali alé mulubé suwé kawírali Chipre anéliachi mapuná wilili wel kawí alé waꞌlú baꞌwírali nasipa mapuriká wel eká ketasi me iwéami wijchibama.
Aꞌlí ramujé ko ꞌma simárali alé waꞌlú baꞌwírali suwé,
Silisia anéliachi kawírali aꞌlí alé Panpilia anéliachi ma,
aꞌlí echiriká ramujé ko mati sébali alé waꞌlú pueblo Mira anéliachi mapu alé Lisia anéliachi kawírali níili.
Aꞌlí wel kapitani Julio ko alé rewali bilé barko alé Alejantría nirúami mapu alé mi Italia anéliachi simíami níili.
Aꞌlí ꞌma ramujé nuleli alé bárkochi jímanala mapuriká ramujé minabi nokísibo simiba.
Aꞌlí ramujé ko ne weꞌkabé rawé nokali ne kilí nirá simiba aꞌlí ramujé ko ne ꞌwe nóchali oloká sébali alé siné boꞌnaka Jeniro anéliachi.
Aꞌlí wel eká ko ne siné boꞌnaka nirá ekali mapuná ramujé sírali aꞌlí echijiti belá ramujé ko simárali alé Salamona anéliachi mapu alé Kreta anéliachi kawírali níili.
Aꞌlí ramujé ko ne norélika simárali alé bochuí kawírali Kreta anéliachi mapuná wilili alé waꞌlú baꞌwírali nasipa.
Aꞌlí ne ꞌwe nóchali oloká ramujé ko sébali alé bileana waꞌlú baꞌwírali suwé jériká anelíachi Ne Aꞌlabéala Sikochi mapuná níili alé mulubé waꞌlú pueblo Lasia anéliachi mapu alé Kreta anéliachi kawírali níili.
Mapuriká ramujé ko ꞌma ne weꞌkabé rawé nokali simiba aꞌlí ꞌma ne ꞌwe majawichi níili mapuriká ramujé minabi nokísibo simiba mapujiti ꞌma ne umulí romósachi níili.
Echaꞌliko wel Páulo jériká aneli suwaba wel ralámuli alé bárkochi sírami:
--ꞌEmi ralámuli,
nijé ko mayé mapu ne ꞌwe majawichi nima minabi simáluwa jenaꞌí bárkochi muchiga.
ꞌWe belá ketasi chopi wel namuti pabé cho weꞌkámalé ꞌwe belá ayénachigó jéꞌná barko ma aꞌlí ramujé ko siné káachi ayénachigó minati suwibóalé.
ꞌWe nalí wel kapitani mapu wel sontarsi nuléami níili miná ketasi nijéwali mapuriká aneli wel Páulo,
ꞌwe nalí ꞌa bijchíali mapuriká nulali wel waꞌlúala barko níwami aꞌlí wel waꞌlúala barko métami ma.
Aꞌlí ꞌma miná simíbali.
Aꞌlí alé Ne Aꞌlabé Sikochi anéliachi ko,
nijé ko mayeli mapu ketasi ne aꞌlá nima simárowa echaꞌlí romó,
echijiti belá sinéami wel ralámuli mayeli mapu ne aꞌlá nima miná simáluwa alé bochuí suwé baꞌwírali Kreta anéliachi simárika aꞌlí sebáluwa alé pueblo Penisia anéliachi mapuriká echaꞌlí romó alé simárabo.
Aꞌlí Penísia ko abalé kawírali Kreta anéliachi níili mapuná wilili wel kawí alé waꞌlú baꞌwírali nasipa.
Aꞌlí alé ko ketasi me iwéami wijchíbami níili wel eká.
Aꞌlí alé tugá reꞌleri nirá ꞌma chótali ne kilí aꞌlá suérigá eká,
aꞌlí echijiti belá wel waꞌlúala barko métami ko aꞌlí wel auché jaré ralámuli si mayeli mapu ne aꞌlá níili minabi simáluwa,
aꞌlí ramujé ko mati simárali alé mulubé waꞌlú baꞌwírali suweki Kreta anéliachi.
Aꞌlí ꞌma pe wiꞌlibeki nirá ꞌma ne iwéami ekánali paní nalika nirá,
aꞌlí wel jiwéami eká ko minabi rajkibuli wel barko.
Aꞌlí ramujé ko ketasi omérali minabi simiba mapuná ekali nirá,
echiriká belá ramujé ko miná ariweli mapuriká wel eká jiti torúami nibo.
Aꞌlí ramujé ko simárali alé siné boꞌnaka suwé mapuná wilili wel taa kawí Káura anéliami alé waꞌlú baꞌwírali nasipa,
alé mapuná ketasi me iwéami ekali.
Aꞌlí ramujé ko ne ꞌwe nóchali oloká mobuli wel taa barko alé waꞌlú bárkochi mapu pe jubaka nirá ujchagá enárali.
Aꞌlí ꞌma echiriká olasa wel ralámuli alé bárkochi nóchami ko ꞌma néeli wel ꞌwía,
aꞌlí wel jiti buleli alé bochuí waꞌlú bárkochi mapuriká ketasi mojama wel igú mapujiti newárami níili.
Aꞌlí ne sinéami wel ralámuli ne ꞌwe majali mapujiti wel aboni mayeli mapu wel barko miná chaꞌigá chujkubama alé waꞌlú satérali Sirte anéliachi mapuná alé mulubemi suwé baꞌwírali asali.
Aꞌlí ꞌma rijkibuli wel waꞌlú chiní ruꞌnáami eká chaꞌpíami,
aꞌlí ꞌma ariweli mapu wel eká ne wijchúrami nirá tomea wel barko.
Aꞌlí ꞌma beꞌalínala raweko minabi ne ꞌwe iwéami ekali aꞌlí echijiti belá ne sinéami ka ꞌma chótali alé waꞌlú baꞌwírali uꞌlú suwaba wel namuti pabé mapu wel barko pabega enárali.
Aꞌlí ꞌma bikiá rawé simírisa,
ayénachigó alé waꞌlú baꞌwírali uꞌluli suwaba wel namuti mapu ikí néluami níili alé bárkochi.
Aꞌlí ne weꞌkabé rawé ramujé ko ketasi rewali wel rayénali aꞌlí nibilé soꞌpolí ma mapujiti ne ꞌwe ikéami uꞌkiá wilili,
aꞌlí ramujé ko mayeli mapu ramujé ꞌma ketasi niyubo rueli.
Mapujiti ramujé ko ꞌma weꞌkabé rawé ketasi namuti koꞌagá iyénali,
aꞌlí wel Páulo ko ꞌma wilísika jériká aneli ne sinéami wel ralámuli:
--ꞌEmi ralámuli,
siné kachi ne ꞌwe aꞌlá nima ruéliré sinéami ꞌemi ramí nijéusa aꞌlí ramujé ꞌa rijpísaká alé kawírali Kreta anéliachi.
Aꞌlí echiriká ketasi chibi ikiméali jéꞌná barko aꞌlí nibilé ramujé ma.
ꞌWe belá ketasi sewesi mapujiti ke bilé wesi ꞌemi suwiméaré,
chopi wel barko cho miná tabé mojásima.
Beꞌá rokó bilé ángele wel Onorúami níwala ramí nawíwali mapu nijé wel kuꞌira nocha aꞌlí mapu nijé wel níwala ju.
Aꞌlí wel ánjele ko ramí jeaneli:
‹‹Páulo,
ketasi majá mapujiti ꞌemi ko ne bajcháami wiligá raꞌichásaré wel silíami alé Rómachi bijtéami ꞌyua.
Aꞌlí ꞌemi jiti nirá wel Onorúami ko ketasi ariwema mapu wel ralámuli miná suwimea mapu alé bárkochi muchiwa.››
Echijiti belá ꞌemi ralámuli ketasi majasi ne ꞌwe iwérisi mapujiti nijé ko ꞌa bijchía wel Onorúami,
aꞌlí nijé ko ne ꞌa bijchíwali mayé mapuriká ne suwaba ikimea mapuriká ramí aneli wel ángele.
ꞌWe belá ramujé ko ariká alé taa kawírali rajkichoga ujchupabo mapuná wilí alé baꞌwírali nasipa.
Siné rokó mapaꞌlí ꞌma okuá tarali nokisá echiriká simiba alé waꞌlú baꞌwírali bileana Ariátiko anéliachi,
aꞌlí wel barko ko ne wichúrami nirá torúami níili wel eká jiti aꞌlí echaꞌlí rokó ꞌma nasipa rokó káachi wel ralámuli alé bárkochi nóchami ko ꞌma machili mapu wel barko ꞌma nawá enárali alé mulubé bileána kawírali.
Aꞌlí alé bárkochi nóchami ko ꞌma tétika machili mapu wel baꞌwí ko ne besá makoi ujsani metro rojkóami manili.
Aꞌlí ꞌma pe minánami auchechi siné tétali aꞌlí wel baꞌwí ko ꞌma pe osá makoi kichawi méturo rokóami níili.
Aꞌlí alé bárkochi nóchami ko ne ꞌwe majali mapujiti wel aboni mayeli mapu wel barko miná wel rejté jiti rajkichórima aꞌlí ꞌma naó jiero ‹‹ancla›› anéliami uꞌluli alé waꞌlú baꞌwírali ne jubaka bárkochi nirá aꞌlí wel ralámuli ko ꞌma wel Onorúami tánika raꞌíchali mapuriká ne ꞌwe yati cheꞌlásima.
ꞌWe nalí wel ralámuli alé bárkochi nóchami ko ariká miná júmanasali alé bárkochi iyénasí aꞌlí ꞌma chótali wel taa barko riꞌkibua ketasi mayénowa nokogá uchútali mapuriká pe wel hiero ancla anéliami riꞌkibúami ka nokali alé bajcháami bárkochi nirá.
Aꞌlí wel Páulo ko machili mapuyiri wel aboni ꞌnátaka nokali,
aꞌlí wel Páulo ꞌma jériká aneli wel waꞌlúala sontarsi nuláami aꞌlí wel binoi sontáruwala si:
--Aꞌlí wel ralámuli alé bárkochi nóchami miná júmasaká,
ꞌemi ko ketasi omérabo niyua.
Echaꞌliko wel sontarsi miná rijpúnali wel ꞌwia mapujiti bulera chujkuli wel taa barko,
aꞌlí miná ariweli mapu alé reꞌlé baꞌwírali wijchimea.
Aꞌlí ꞌma cheꞌlásachi,
wel Páulo ko mayeli mapu ne aꞌlá nima sinéami ralámuli peꞌtá koꞌáami koꞌsá,
aꞌlí jériká aneli:
--ꞌMa okuá tarali belá ju mapu ꞌemi ketasi bilé namuti koꞌáami koꞌali pe chopi ne ꞌwe ꞌnátaka muchiwa chu ikiméalé.
Pe rekó ꞌa peꞌtá namuti koꞌasi ꞌwe belá ne ꞌwérali ju mapu ꞌemi ꞌa jiwérali níuma,
ꞌemi aboni ketasi suwinálasaká ꞌwe belá keꞌwesi suwiméaré jéꞌná chati namuti jiti.
Aꞌlí wel Páulo ko ꞌma bilé pani chaꞌpili aꞌlí ne sinéami ralámuli riwírika ꞌma wel Onorúami ꞌyua raꞌíchali aꞌlí ne waꞌlú najtétali ꞌyali wel koꞌáami jiti aꞌlí ꞌma peꞌtá chiꞌwánika wel pani aꞌlí ꞌma koꞌali.
Aꞌlí ꞌma sinéami ne ꞌwe kanili aꞌlí ayénachigó sinéami ka napawika koꞌali.
Aꞌlí alé bárkochi ko ne okuá siento miná kicháosa makoi ujsani ralámuli níili mapu alé bárkochi sírali.
Aꞌlí sinéami ramujé ko koꞌali mapu iyena si ramujé ne aꞌlá sébali oꞌposali,
aꞌlí wel ralámuli alé bárkochi nóchami ko miná alé reꞌlé baꞌwichí uꞌluli wel riꞌligó rakala mapuriká wel barko ꞌma ketasi me bejtéami enárima.
Mapaꞌlí 'ma cheꞌlesa,
wel ralámuli alé bárkochi nóchami ko,
ketasi machili wel kawí,
ꞌwe nalí rewali alé biléana sijkóchimi mapuná ne waꞌlú saté asali alé suwékemi,
aꞌlí ne ꞌwérali olali wel barko alé mi sikóchimi nirá meta.
Aꞌlí miná rijpúnali wel ꞌwía mapu wel jiero ankla anéliami bulérami níili aꞌlí miná ariweli alé baꞌwírali,
aꞌlí ayénachigó miná boꞌtánali wel ꞌwía mapujiti bulérami níili wel timoni.
Aꞌlí wel aboni ko ꞌma alé reꞌpá mobuga raꞌlánali wel waꞌlú chiní bajcháami chujkúami mapu eká chaꞌpíami níili aꞌlí wel eká ko ꞌma ꞌwe jiwéami rajkibuli wel barko alé suwemi baꞌwírali nirá.
ꞌWe nalí ꞌma pe téeli simírisa wel barko ko ꞌma alé waꞌlú satérali chaꞌigá chujkúbali.
Aꞌlí alé bajchabénala bárkochi ko ꞌma ketasi omérali noká mapujiti miná tótaka chujkuli alé satérali,
aꞌlí wel barko ko miná tabé mojásali mapujiti wel waꞌlú baꞌwí ne ꞌwe iwéami chewali alé kuánaka nirá.
Aꞌlí wel sontarsi ko miná miꞌlinali wel ralámuli chaꞌpirúami mapuriká wel ralámuli ketasi niyúsima alé waꞌlú baꞌwírali suwemi pibaka.
ꞌWe nalí wel waꞌlúala kapinani ko ketasi najkíwali mapu echiriká olama mapujiti binoi ko ketasi najkili mapu wel Páulo miꞌlirúami nima.
Aꞌlí ꞌma nuleli sinéami wel ralámuli pibaka jebénami ne bajchá pochínala alé baꞌwírali mapuriká ne bajchá sebama alé suwé.
Aꞌlí wel ralámuli mapu ketasi jebénami níili ko pibaka,
wel ko nuleli alé táblachi ꞌmoba uchuka simánala,
aꞌlí alé bárkochi nirúami namuri káachi uchuka ma.
Aꞌlí echiriká ramujé sinéami ko ne aꞌlá sébali alé baꞌwírali suwé,
aꞌlí keꞌwesi suwili.
Mapaꞌlí sinéami ramujé ꞌma ne aꞌlá sebasa alé taa kawírali mapuná nasipa baꞌwírali wilili,
ramujé ko ꞌma machili mapu alé kawírali ko Malta anéliachi níili.
Aꞌlí wel ralámuli alé kawírali eperéami ko ne ꞌwe aꞌlá semárika ramujé naꞌtemali,
aꞌlí wel aboni ꞌma naꞌali mapuriká ramujé sujkálabo mapujiti ne ꞌwe romoa wilili aꞌlí ne ꞌwe rulugá wilili ma.
Echaꞌliko wel Páulo jaré chalawá napabuli,
aꞌlí mapaꞌlí ꞌma alé naꞌpichi roꞌá wilírali wel chalawá,
aꞌlí ke sainati nirá maꞌchínali bilé sinowi ꞌwe chati alé chalawátali wel naꞌí jiti rajtálika aꞌlí miná wel Páulo sekálachi iꞌkili.
Aꞌlí mapaꞌlí wel ralámuli alé taa kawírali eperéami ꞌma riwisá wel sinowi alé Páulo sekálachi iꞌkiga wijaga chujkúami,
aꞌlí wel aboni ko jériká anili:
--ꞌWe belá jéꞌná rejoi ko ne bijchíwali bilé meꞌágami kerémá rekó ketasi siꞌlika mukúlepá alé waꞌlú baꞌwírali,
ꞌwe nalí wel Riosi ko ne kastigo ꞌyáaré jéꞌná rejoi mapuriká miná ketasi bijtélima.
ꞌWe nalí wel Páulo ko miná alé naꞌírali pali wel sinowi,
aꞌlí ketasi namuti chibi ikili.
Aꞌlí sinéami wel ralámuli chopi buweli mapu wel Páulo miná ne waꞌlú bajínima alé sekálachi,
aꞌlí pe chibiyénaka miná mukugá buꞌibama,
ꞌwe nalí wel aboni ko miná najsínali ne buwegá muchiga,
mapujiti wel aboni ko rewali mapu wel Páulo ketasi chibi ikili.
Echaꞌliko ꞌma siꞌwinárika ꞌnátali aꞌlí mayeli mapu wel Páulo ko bilé riosi níili.
Aꞌlí alé mulubé mapuná ramujé muchili jaré wasá niruli mapu wel rejoi Publio rewéami níwala níili,
aꞌlí wel rejoi ko bilé waꞌlúala nuláami níili alé Malta anéliachi.
Aꞌlí wel rejoi ko ne ꞌwe semárika nareli ramujé alé binoi bijtélachi,
aꞌlí ꞌma ne bikiá rawé ꞌwe aꞌlá simárika kuꞌírali ramujé.
Aꞌlí echaꞌlí rawé wel Páulo machili mapu wel rejoi onolá ko rajtalí nayua buꞌili aꞌlí ayénachigó wel la wijtabúali ma.
Echaꞌliko Páulo simili wel rejoi eꞌnemia,
aꞌlí wel rejoi jiti nirá wel Onorúami ꞌyua raꞌichali aꞌlí ꞌma alé moꞌólachi nochogá ku saꞌweli.
Mapaꞌlí wel auché jaré ralámuli nayúami alé Malta anéliachi eperéami ꞌma echiriká machisá,
simíbali wel Páulo ꞌyasia mapuriká wel aboni ayénachigó ku saꞌwérami nima,
aꞌlí wel Páulo ko ku saꞌweli.
Aꞌlí wel ralámuli ko ne naꞌtemaka ꞌwe aꞌlá semá olali ramujé aꞌlí mapaꞌlí ꞌma sébali echaꞌlí rawé mapaꞌlí ramujé ma simaba rueli aꞌlí wel ralámuli ko ne weꞌkabé namuti ramujé ꞌyali mapu ikí ramujé néwaléli alé boichimi síriga.